b'\n_START_ARTICLE_\nAloyzas Jurgutis (1925)\n_START_PARAGRAPH_\nAloyzas Jurgutis (1925 m. gruod\xc5\xbeio 23 d. Gandlauk\xc4\x97s k., Skuodo r.), muzikos mokytojas ir chorvedys.\n_START_SECTION_\nBiografija\n_START_PARAGRAPH_\n1947\xe2\x80\x931951 m. choro dirigavimo mok\xc4\x97si Klaip\xc4\x97dos muzikos mokykloje (d\xc4\x97st. J. Karosas)._NEWLINE_1951\xe2\x80\x931960 m. Sedos vidurin\xc4\x97s mokyklos muzikos ir dainavimo mokytojas, vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1riojo choro ir vokalinio \xe2\x80\x93 instrumentinio ansamblio vadovas. Taip pat vadovavo miestelio kult\xc5\xabros nam\xc5\xb3 mi\xc5\xa1riajam chorui. Vienus metus mokytojavo ir vadovavo moksleivi\xc5\xb3 chorams Bir\xc5\xbe\xc5\xb3 vidurin\xc4\x97je mokykloje._NEWLINE_1961\xe2\x80\x931971 m. Ma\xc5\xbeeiki\xc5\xb3 vidurin\xc4\x97s mokyklos \xe2\x80\x93 internato muzikos ir dainavimo mokytojas, vaik\xc5\xb3 ir vyresni\xc5\xb3j\xc5\xb3 klasi\xc5\xb3 moksleivi\xc5\xb3 chor\xc5\xb3 bei vokalini\xc5\xb3 ansambli\xc5\xb3 vadovas. Mi\xc5\xa1r\xc5\xb3j\xc4\xaf chor\xc4\x85 pareng\xc4\x97 1964 ir 1969 m. respublikin\xc4\x97ms moksleivi\xc5\xb3 dain\xc5\xb3 \xc5\xa1vent\xc4\x97ms, 1965 m. chorai dalyvavo kompozitoriaus J. Karoso autoriniame koncerte Ma\xc5\xbeeikiuose. Lygia greta mokytojavo ir Ma\xc5\xbeeiki\xc5\xb3 vaik\xc5\xb3 muzikos mokykloje, vadovavo kult\xc5\xabros nam\xc5\xb3, elektromechanikos gamyklos ir kaim\xc5\xb3 chorams. Moksleivi\xc5\xb3 ir suaugusi\xc5\xb3j\xc5\xb3 chorai prizini\xc5\xb3 viet\xc5\xb3 peln\xc4\x97 Ma\xc5\xbeeiki\xc5\xb3 rajono meno m\xc4\x97g\xc4\x97j\xc5\xb3 ap\xc5\xbei\xc5\xabrose ir respublikiniuose konkursuose._NEWLINE_A. Jurgutis buvo Ma\xc5\xbeeiki\xc5\xb3 rajono muzikos mokymo metodin\xc4\x97s komisijos pirmininkas, Sedos ir Ma\xc5\xbeeiki\xc5\xb3 rajon\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas. 1964 m. jis apdovanotas Liaudies \xc5\xa1vietimo pirm\xc5\xabno \xc5\xbeenkleliu.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'